 

**בבית הדין הצבאי לערעורים**

בפני:

**אל"ם מאיה גולדשמידט** **–** שופטת

בעניין:

**התובע הצבאי הראשי –** המבקש (ע"י ב"כ, סגן קשת יוסף)

**נ ג ד**

**ח/XXXXXXX סמ"ר נ' א' –** המשיב (ע"י ב"כ, עו"ד עדי אייזנר)

בקשה להארכת מעצרו של המשיב. הבקשה התקבלה.

**ה ח ל ט ה**

1. מונחת בפניי בקשת התביעה הצבאית להארכת מעצרו של המשיב, סמ"ר נ' א' ב-90 ימים נוספים החל מיום 2 במאי 2025 או עד למתן הכרעת הדין בעניינו, לפי המוקדם מביניהם. הבקשה הוגשה בהתאם לסעיף 243ב לחוק השיפוט הצבאי, התשט"ו – 1955 וסעיף 62 לחוק סדר הדין הפלילי (סמכויות אכיפה – מעצרים), התשנ"ו – 1996. ההגנה הודיעה כי לא תתנגד לבקשה וכי באת כוח המשיב מעוניינת להתייצב לדיון.
2. המשיב נעצר ביום 23 בינואר 2024. כתב האישום שהוגש ביום 8 בפברואר 2024 מייחס למשיב עבירות של הוצאת נשק מרשות הצבא, לפי סעיף 78 לחוק השיפוט הצבאי, עבירות בנשק (סחר) לפי סעיף 144(ב2) לחוק העונשין, התשל"ז – 1977, החזקת כלים לפי סעיף 10 סיפא לפקודת הסמים המסוכנים [נוסח חדש], התשל"ג – 1973 וסירוב להיבדק לשם גילוי שימוש בסמים מסוכנים, לפי סעיפים 127א ו-250א לחוק השיפוט הצבאי. מעצרו של המשיב הוארך עד תום ההליכים בעניינו.
3. התיק מתנהל בשמיעת ראיות, ומעצרו של המערער הוארך עד כה פעמיים על ידי בית דין זה בהסכמת הצדדים (ב"ש 60/24 **התובע הצבאי הראשי נ' סמ"ר א'** (2024); ב"ש 10/25 **התובע הצבאי הראשי נ' סמ"ר א'** (2025)). כעת נמסר על ידי הצדדים, כי הסתיימה שמיעת הראיות והכרעת הדין בעניינו של המשיב צפויה להינתן בסוף חודש מאי 2025.
4. בנסיבות אלה, בשים לב לטיב העבירות המיוחסות למשיב בכתב האישום, לקיומן של עילות מעצר, לצפי למתן הכרעת הדין במועד קרוב ולאור עמדת הצדדים כאמור, אני נעתרת לבקשת התביעה. מעצרו של המשיב יוארך, החל מיום 2 במאי 2025, למשך 90 ימים נוספים או עד למתן הכרעת הדין בעניינו, לפי המועד המוקדם מביניהם.

ניתנה היום, א' באייר התשפ"ה, 29 באפריל 2025, בפומבי ובנוכחות הצדדים.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**אל"ם מאיה גולדשמידט**

**שופטת בית הדין הצבאי**

**ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

**סמ"ר מיקה אשרוב**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**